תושבים אהובים

 בימים אלה, בין כסה לעשור, אני מבקש לכתוב לכם מדם ליבי על נושא חשוב שמדיר שינה מעיני:

כפי שידוע לכם, אני משמש כרב המושב קרוב 40 שנה. (מאז שילדתי הבכורה - מוריה - הייתה בת חצי שנה ומסרתי שעורי תורה בצריף שנקרא אז "בית הכנסת של התימנים"...)

היינו יחד בשמחות והיינו יחד באירועים קשים (ל"ע) שפקדו את הקהילה הנהדרת שלנו.

היו וויכוחים, היו הסכמות, אבל תמיד היינו יחד, קהילה תוססת ותמיד תמיד בתי הכנסת היו פתוחים מעולם לא נסגר בית כנסת אפילו לא ליום אחד.

בכל בוקר נשמעה התפילה בוקעת מבתי הכנסיות שלנו. ישנן כמה וכמה מניינים בכל בית כנסת, שפע של שיעורי תורה לילדים, לנוער, לנשים ולגברים ברוך השם.

איננו יודעים חשבונות שמים אבל השפע הזה נגדע. נחתה עלינו מכת הקורונה ובכל יום מתגלים במושבינו עוד ועוד חולים מאומתים ועוד ועוד נכנסים לבידוד.

בתי הכנסיות שלנו הולכים ומתרוקנים וקול התפילה כבר לא נשמע. שיעורי תורה עברו ל ZOOM  ובמניינים שעוד יש, מנסים לקושש מניין.

בכל שבת שאני במושב אני מסתובב בין מה שהיה פעם קהילות בתי הכנסת והיום הקהילות האלה מפוזרות בגינות הציבוריות בחורשות ובפינות החמד המוצלות של המושב.

כך גם בראש השנה הסתובבתי במושב וראיתי איך אווירת החג הקדוש, יום הדין עליו נכתב

"וכל באי עולם יעברון לפניך כבני מרון" ואווירת החג הקדוש שלנו מתפוגגת לה.

 המתפללים שרק בשנה שעברה ישבו בכיסא נוח ובמבנה ממוזג עומדים השנה בשמש הקופחת, מחפשים לעצמם פיסת צל או מעט רוח מהמאוורר.

הנשים ממקום מושבן מנסות לנחש היכן אוחז החזן בתפילתו, בקושי שומעות את התפילה

החזן מקצר ומקצץ את הפיוטים רק כדי שלא להגיע בתפילה לשעה שהשמש כבר ממש קופחת על ראשי המתפללים. אפילו קול השופר רחוק והקול שרק בשנה שעברה חדר לבבות, השנה בקושי נשמע מרחוק. וכך אווירת החג הקדוש, יום הדין, נעלמת לה.

קבוצות קבוצות מבתי הכנסת מתחילים לקיים מנייני רחוב כמציאות חדשה וכאן אני משתף אתכם בפחד הגדול שלי:

אני באמת חושש שהמניינים האלו לא יחזרו לעולם לבית הכנסת. המתפללים בהם יתרגלו "לגלות" הזו, יתרגלו לתפילה המקוצרת והקצרה ולא יחזרו יותר לבית הכנסת.

הקהילות שלנו, שליבם הפועם נמצא בתפילות שבת וימים טובים יצטמצמו ויקטנו עד כדי כך שהקורונה הנוראית הזו שפוקדת אותנו תיעלם אבל מנייני הרחוב יישארו חס ושלום.

לכן ידידי, אני מבקש בכל לשון של בקשה ובלב כואב, אל תשכחו ששום גינה ושום רחוב לא יכול להחליף את בית הכנסת !

אף חזן או בעל תפילה לא יכול להחליף את האווירה המחשמלת שיש בבית הכנסת רגע לפני תקיעות שופר או כשהלב עולה על גדותיו בשירת אוחילה לא-ל או בכל נדרי ו"סדר העבודה".

אין תחליף לפיוטים הנפלאים של אחינו מעדות המזרח "העוקד והנעקד והמזבח" , "לך אלי תשוקתי" - בבית הכנסת, מול ארון קודש פתוח - הכל מרגיש אחרת.

אינני יודע מה ילד יום ומה העתיד טומן בחובו ומתי המגיפה תהיה מאחורינו.

אבל, חשוב מאוד שתעבירו את המסר לילדיכם, תסבירו להם, שהגינה זה רק עניין זמני, ובהזדמנות הראשונה אנחנו חוזרים לבית הכנסת.

פה בבית הכנסת אנחנו מלים את ילדינו, פה מעלים אותם לתורה בבר המצווה, פה מחתנים אותם, ומבתי הכנסת אנו מוציאים להבדיל את הלוויות שלנו.

**בבתי הכנסת שלנו הכל מתחיל והכל נגמר.  בית הכנסת הוא ה"דבק" של הקהילה!!!**

בתפילותיכם ביום הכיפורים תאמרו בפירוש לקב"ה שאנחנו רוצים לחזור לבתי הכנסת שלנו.

אני משוכנע שה' ישמע לתפילתינו ובמהרה נחזור לבתי הכנסת ולשיגרה המבורכת.

מאחל לכולם שנה טובה, שנת שלום ושמחה

שנת בריאות וברכה בכל מעשה ידיכם

 שנה שיתקבלו תפילותנו ברצון ויסיר הקב"ה מעלינו את המגיפה

 שלכם באהבה רבה

ישעיהו